CELEX: 
Language: el
Date: 2017-03-02 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών όσον αφορά τον κατάλογο των εξαιρούμενων φορέων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 648/2012 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (EMIR) εκδόθηκε στις 4 Ιουλίου 2012 και άρχισε να ισχύει στις 16 Αυγούστου 2012. 
            
            
               Οι ευρωπαϊκές κεντρικές τράπεζες και οι δημόσιοι φορείς στην Ένωση που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του εξαιρούνται από τον EMIR. 
            
            
               Η Ευρωπαϊκή Επιτροπή εξουσιοδοτείται, βάσει του άρθρου 1 παράγραφος 6 του EMIR, να εκδίδει κατ’ εξουσιοδότηση πράξεις, σύμφωνα με το άρθρο 82, για την τροποποίηση του καταλόγου των οντοτήτων στις οποίες δεν εφαρμόζεται ο EMIR.
            
            
               Όπως απαιτείται βάσει του άρθρου 1 παράγραφος 6 του EMIR, η Ευρωπαϊκή Επιτροπή αξιολόγησε τη μεταχείριση των κεντρικών τραπεζών και των δημόσιων φορέων που διαχειρίζονται δημόσιο χρέος από ορισμένες τρίτες χώρες στις οποίες η εφαρμογή των μεταρρυθμίσεων όσον αφορά τα εξωχρηματιστηριακά παράγωγα είχε προχωρήσει επαρκώς ή οι οποίες ζήτησαν συγκεκριμένα τη διενέργεια αξιολόγησης. Η ανάλυση αυτή παρουσιάζεται σε έκθεση προς το Ευρωπαϊκό Κοινοβούλιο και το Συμβούλιο, η οποία συνοδεύει την παρούσα κατ’ εξουσιοδότηση πράξη. Η έκθεση καταλήγει στο συμπέρασμα ότι, στην παρούσα συγκυρία, οι κεντρικές τράπεζες και οι δημόσιοι φορείς που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του από την Αυστραλία, τον Καναδά, το Χονγκ Κονγκ, το Μεξικό, τη Σιγκαπούρη και την Ελβετία θα πρέπει να προστεθούν στον κατάλογο των εξαιρούμενων οντοτήτων στο πλαίσιο του EMIR. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Στο πλαίσιο της αξιολόγησης, οι υπηρεσίες της Επιτροπής διαβουλεύθηκαν με τις έξι υπό αξιολόγηση δικαιοδοσίες προκειμένου να συγκεντρώσουν πληροφορίες σχετικά με το νομικό τους πλαίσιο όσον αφορά τα εξωχρηματιστηριακά παράγωγα, και ιδίως όσον αφορά τη μεταχείριση, στο πλαίσιο αυτό, των κεντρικών τραπεζών και των δημόσιων φορέων που είναι επιφορτισμένοι με τη διαχείριση του δημόσιου χρέους ή που παρεμβαίνουν στη διαχείρισή του.  
            
            
               Οι υπηρεσίες της Επιτροπής προέβησαν επίσης σε διαβουλεύσεις με την ομάδα εμπειρογνωμόνων της Ευρωπαϊκής Επιτροπής Κινητών Αξιών, η οποία απαρτίζεται από εκπροσώπους των κρατών μελών.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 1 προσδιορίζει τις τροποποιήσεις που πρέπει να επέλθουν στον κανονισμό (ΕΕ) αριθ. 648/2012.
            
            
               Το άρθρο 2 προβλέπει ότι ο κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 2.3.2017
            
            
               για την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών όσον αφορά τον κατάλογο των εξαιρούμενων φορέων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
                  1
               , και ιδίως το άρθρο 1 παράγραφος 6,
            
         
         
            
               Εκτιμώντας τα ακόλουθα:
            
            
               (1)Η άσκηση νομισματικών αρμοδιοτήτων και η διαχείριση δημόσιου χρέους έχουν συνδυασμένο αντίκτυπο στη λειτουργία των αγορών επιτοκίων και θα πρέπει να συντονίζονται για να εξασφαλιστεί η αποτελεσματική άσκηση αυτών των δύο λειτουργιών. Δεδομένου ότι ο κανονισμός (ΕΕ) αριθ. 648/2012 εξαιρεί από το πεδίο εφαρμογής του τις κεντρικές τράπεζες της Ένωσης και άλλους δημόσιους φορείς της Ένωσης που διαχειρίζονται χρέος, ώστε να μην παρεμποδίζεται η δυνατότητά τους να εκτελούν καθήκοντα που αποσκοπούν στο κοινό συμφέρον, η εφαρμογή διαφορετικών κανόνων όσον αφορά τις εν λόγω λειτουργίες, όταν ασκούνται από φορείς τρίτων χωρών, θα ήταν επιζήμια για την αποτελεσματικότητά τους. Προκειμένου να εξασφαλιστεί ότι οι κεντρικές τράπεζες και άλλοι δημόσιοι φορείς τρίτων χωρών που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του εξακολουθούν να είναι σε θέση να ασκούν με κατάλληλο τρόπο τα καθήκοντά τους, οι δημόσιοι φορείς τρίτων χωρών που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του θα πρέπει επίσης να εξαιρεθούν από τον κανονισμό (ΕΕ) αριθ. 648/2012. 
            
            
               (2)Η Επιτροπή προέβη σε αξιολόγηση της μεταχείρισης των δημόσιων φορέων που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του και των κεντρικών τραπεζών δυνάμει των εθνικών νόμων ορισμένων τρίτων χωρών και υπέβαλε τα συμπεράσματά της στο Ευρωπαϊκό Κοινοβούλιο και το Συμβούλιο. Ειδικότερα, η Επιτροπή διενήργησε συγκριτική ανάλυση της μεταχείρισης, καθώς και των προτύπων διαχείρισης κινδύνου που εφαρμόζονται στις συναλλαγές σε παράγωγα στις οποίες προβαίνουν αυτοί οι φορείς και οι κεντρικές τράπεζες στις εν λόγω δικαιοδοσίες.
            
            
               (3)Η ανάλυση της Επιτροπής κατέληξε στο συμπέρασμα ότι οι κεντρικές τράπεζες και οι δημόσιοι φορείς που είναι επιφορτισμένοι με τη διαχείριση του δημόσιου χρέους ή που παρεμβαίνουν στη διαχείρισή του στην Αυστραλία, τον Καναδά, το Χονγκ Κονγκ, το Μεξικό, τη Σιγκαπούρη και την Ελβετία θα πρέπει να εξαιρεθούν από τις απαιτήσεις εκκαθάρισης και αναφοράς που προβλέπονται στον κανονισμό (ΕΕ) αριθ. 648/2012.
            
            
               (4)Οι κεντρικές τράπεζες και οι δημόσιοι φορείς που είναι επιφορτισμένοι με τη διαχείριση του δημόσιου χρέους ή που παρεμβαίνουν στη διαχείρισή του στην Αυστραλία, τον Καναδά, το Χονγκ Κονγκ, το Μεξικό, τη Σιγκαπούρη και την Ελβετία θα πρέπει, επομένως, να προστεθούν στον κατάλογο των εξαιρούμενων φορέων, ο οποίος προβλέπεται στον κανονισμό (ΕΕ) αριθ. 648/2012.
            
            
               (5)Η Επιτροπή εξακολουθεί να παρακολουθεί σε τακτική βάση τη μεταχείριση των εν λόγω κεντρικών τραπεζών και των δημόσιων φορέων που εξαιρούνται από τις απαιτήσεις εκκαθάρισης και αναφοράς που προβλέπονται στον κανονισμό (ΕΕ) αριθ. 648/2012. Ο κατάλογος μπορεί να επικαιροποιείται με βάση την εξέλιξη των κανονιστικών ρυθμίσεων στις εν λόγω τρίτες χώρες και λαμβανομένων υπόψη των τυχόν σχετικών νέων πηγών πληροφοριών. Η εν λόγω επανεξέταση θα μπορούσε να οδηγήσει στην αφαίρεση ορισμένων τρίτων χωρών από τον κατάλογο των εξαιρούμενων φορέων,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 1 παράγραφος 4 στοιχείο γ) του κανονισμού (ΕΕ) αριθ. 648/2012, προστίθεται το ακόλουθο στοιχείο:
            
            
               «iii)
                     Αυστραλία· 
            
            
                iv)Καναδάς·
            
            
                v)Χονγκ Κονγκ·
            
            
                vi)Μεξικό·
            
            
                vii)Σιγκαπούρη·
            
            
                viii)Ελβετία.»
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 2.3.2017
            
            
               
                     Για την Επιτροπή
               
            
         
         
            
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  ΕΕ L 201 της 27.7.2012, σ. 1.